Komisjoni määrus (EÜ) nr 689/2004,

14. aprill 2004,

millega muudetakse määrust (EÜ) nr 414/2004, millega võetakse erimeetmed banaaniimpordi tariifikvootide haldussüsteemi kohandamiseks seoses uute liikmesriikide Euroopa Liiduga ühinemisega 1. mail 2004

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, [1] eriti selle artiklit 20,

ning arvestades järgmist:

(1) Komisjoni määrusega (EÜ) nr 414/2004 [2] võeti meetmed, mis olid nõutavad eelkõige ühenduses asutatud traditsiooniliste ettevõtjate identifitseerimiseks, kes tarnisid uute liikmesriikide turgudele aastatel 2000, 2001 ja 2002, pidades silmas banaaniimpordi tariifikvootide haldussüsteemi kohandamiseks võetavaid meetmeid seoses uute liikmesriikide Euroopa Liiduga ühinemisega 1. mail 2004.

(2) Määruse (EÜ) nr 414/2004 artikli 6 lõikes 2 määratletakse tõendavad dokumendid, mida ettevõtjad peavad esitama pädevatele ametiasutustele, et olla tunnustatud traditsioonilise ettevõtjana. Pidades silmas raskusi, mis tekkisid ettevõtjatel seoses teiste ettevõtjate valduses olevate dokumentide koopiate kättesaamisega, et tõendada toodete tegelikku vabasse ringlusse laskmist sihtriigis, tuleks määratleda täiendavalt lisadokumendid, mida võib ette näidata. Eelkõige peaksid need dokumendid tõendama, et tooted on lähetatud sihtriiki ja on müüdud asjaomase riigi turule tarnivale ettevõtjale.

(3) Käesoleva määruse sätted on kavandatud võtmaks arvesse ettevõtjate poolt kogetud raskusi seoses transiidiga ega või kahjustada meetmeid, mida komisjon võib pärastiselt kohandada kõnealuse impordi korra haldamise eesmärgil.

(4) Määruse (EÜ) nr 414/2004 artikleid 6 ja 7, mis käsitlevad liikmesriikidepoolset teatamist, tuleks seega vastavalt muuta ja uusi sätteid hakatakse kohaldama alates käesoleva määruse jõustumise kuupäevast.

(5) Käesoleva määrusega ettenähtud meetmed on kooskõlas banaanituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 414/2004 muudetakse siinkohal järgmiselt:

1. Artiklile 6 lisatakse järgmine lõige:

"4. Kui asjaomasel ettevõtjal ei ole võimalik esitada lõike 2 teises alalõigus nimetatud tõendit vabasse ringlusse laskmise kohta, peab ta esitama tõendi, et need tooted on lähetatud uude liikmesriiki, ning lõike 2 esimese alalõigu punktis g nimetatud dokumendid koos maksmist tõendavate dokumentidega. Selliste juhtumite puhul võib nõuetekohaselt täidetud ühenduse transiididokumenti aktsepteerida tõendina selle kohta, et tooted on lähetatud uude liikmesriiki. Need lisatõendid tuleb esitada hiljemalt 21. aprilliks 2004.

Ülalpool toodud alalõiku kohaldatakse eesmärgiga kinnitada ajutised erikvoodid banaaniimpordi litsentside väljaandmiseks 2004. aasta mais ja juunis."

2. Artikli 7 lõikes 3 asendatakse kuupäev "15. aprill 2004" kuupäevaga "23. aprill 2004".

Artikkel 2

Käesolev määrus jõustub Euroopa Liidu Teatajas avaldamise päeval.

Seda hakatakse kohaldama alates 7. märtsist 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. aprill 2004

Komisjoni nimel

komisjoni liige

Franz Fischler

[1] EÜT L 47, 25.2.1993, lk 1. Määrust on viimati muudetud määrusega (EÜ) nr 2587/2001 (EÜT L 345, 29.12.2001, lk 13).

[2] ELT L 68, 6.3.2004, lk 6.

--------------------------------------------------